送張升甫三十韵
作者：强至
朝代：宋

paragraphs: 歲餘客秦雍，處俗失大方。
眼前紛朋游，外同異中腸。
最得張子晚，一見合柔剛。
拜我十年兄，本非以其長。
直緣父兄舊，及此三紀强。
子之先大夫，疇昔倅餘杭。
予時以童子，進謁升公堂。
仲兄齒予亞，同學隸州庠。
行聯坐接席，無異彼雁行。
此時君尚孩，縱記今亦忘。
去住忽南北，中間異行藏。
後予與君兄，鄉貢入帝鄉。
見面初驚疑，偕問徐乃詳。
同年忝進士，茲復同省郎。
伊予論契好，始見今髮蒼。
昨君解下邽，東去隨薦章。
歸來婦翁家，春風到秋霜。
予居幸對舍，有酒呼隔牆。
往還興頗熟，間外絕毫芒。
乘月步橫橋，觀漁立回塘。
詩句迭唱酬，稍稍積巾箱。
自許先功名，知我尚激昂。
放言遺形骸，不以我爲狂。
古稱管鮑交，千載竊相望。
辭我復云東，坐不安吾床。
汴水日向落，更久不可航。
甬東拋田園，不治久欲荒。
急省江南兄，數事皆不遑。
慇懃挽征袖，强留盡一觴。
何以將別意，時菊有清香。